החדרנית שהאשימה את דומיניק שטראוס-קאהן באונס הגישה תביעת דיבה נגד "הניו-יורק פוסט", שכתב כי היא זונה
סוכנות הידיעות רויטרס דיווחה אמש כי החדרנית שהגישה תלונה נגד יו"ר קרן המטבע העולמית לשעבר, דומיניק שטראוס-קאהן, בטענה לתקיפה מינית, הגישה תביעת דיבה נגד "הניו-יורק פוסט" וחמישה מכתביו משום שדיווחו במאמריהם כי היא זונה. החדרנית, מהגרת בת 32 מגיניאה, האשימה את העיתון בפרסום מאמרים משמיצים בין ה-2 ל-4 ביולי ב"מה שנראה כנסיונות נואשים להגביר את מכירותיו המידלדלות". ביום שבת האחרון דיווח העיתון כי החדרנית, ששמה נאסר לפרסום, "ביצעה עבודה כפולה בתור זונה, וקיבלה כסף שחור מגברים שנפשו במלון". ביום למחרת דיווח מאמר נוסף כי החדרנית "המשיכה לעבוד בתור זונה במלון בברוקלין, שם הוסתרה על-ידי התובעים". התביעה, שהוגשה בבית-המשפט בברונקס, מבקשת ממנו לקבוע פיצויים על הפרסומים. לטענת התביעה, בעיתון ידעו כי מדובר בפרסומים שקריים, ולחלופין, היה עליו לבדוק את אמינותם לפני שפורסמו.  "כל הטענות האלה שקריות. הן גרמו לתובעת השפלה ומבוכה והפכו אותה למושא ללעג ברחבי העולם", נכתב בכתב התביעה.